फ़िल्मी पर्दे पर दिखेगा सिम्पसन परिवार\nसिम्पसंस पर फ़िल्म अमरीका में अगले साल जुलाई में रिलीज़ की जाएगी.

'आइस एज: द मेल्टडाउन' नामक फ़िल्म के प्रदर्शन के दौरान सिम्पसंस पर बनने वाली फ़िल्म का ट्रेलर दिखाया जा रहा है.

इस 25 सेकेंड के ट्रेलर में सिम्पसंस कार्टून परिवार के मुखिया होमर सिम्पसन को अमरीकी इतिहास का सर्वश्रेष्ठ हीरो बताया गया है.

फ़िल्म के ट्रेलर में इस घोषणा के बाद पर्दे पर होमर स्वयं अवतरित होते हैं. मात्र अंडरवीयर पहले होमर सिर्फ़ इतना कहते हैं- 'मैं भूल गया कि मुझे क्या कहना था.'

सिम्पसंस कार्टून सिरीज़ की कहानी सिम्पसंस परिवार के गंजे प्रमुख होमर सिम्पसन और उसके नटखट बेटे ब्रैट के इर्दगिर्द घूमती है.

अत्यंत लोकप्रिय

'द सिम्पसंस' टेलीविज़न पर सबसे ज़्यादा दिनों से चल रहा प्राइमटाइम मनोरंजन धारावाहिक है. अमरीकी टेलीविज़न पर इस समय 'द सिम्पसंस' का सत्रहवाँ सिरीज़ चल रहा है.

इसके कम से कम दो और सिरीज़ के निर्माण की पुष्टि पहले ही की जा चुकी है. मतलब 'द सिम्पसंस' का अमरीकी टेलीविज़न पर 2008 तक राज करना तो तय ही है.

सिम्पसंस के रचयिता मैट ग्रोनिंग ने कहा है कि जब तक उन्हें और उनके सहयोगियों को ताज़ा कथानक मिलते रहेंगे, 'द सिम्पसंस' सिरीज़ जारी रहेगी.

'द सिम्पसंस' को फ़िल्मी पर्दे पर लाए जाने के बारे में वर्षों से अटकलें चल रही थीं, जिस पर अब जाकर विराम लगा है.

\n\ntl;डॉ:
हॉलीवुड की फ़िल्म निर्माण कंपनी ट्वेंटिएथ सेंचुरी फ़ॉक्स ने अमरीकी टेलीविज़न के लोकप्रिय कार्टून धारावाहिक 'द सिम्पसंस' को सिनेमा के पर्दे पर उतारने की घोषणा की है.